Man geskiet tydens winkelrooftogArgieffoto (Foto: imgkid.com) ŉ Man van Westonaria in Gauteng is in ŉ ernstige toestand in die hospitaal opgeneem nadat hy Sondagoggend talle kere geskiet is tydens ŉ rooftog by ŉ plaaslike winkel. Russel Meiring, ER24 woordvoerder, sê die slagoffer is deur lede van die publiek te hulp gesnel en na ŉ huis naby die winkel geneem. “Die paramedici het onmiddellik met die behandeling begin en kon daarin slaag om die man se toestand stabiel te kry,” sê Meiring. Die slagoffer is na ŉ nabygeleë hospitaal in Carletonville, Westonaria se buurdorp, vervoer. Meiring sê niemand anders is in die voorval beseer nie. Dit is ook onduidelik wat in die voorval gesteel is. Die misdadiger het van die toneel gevlug. Niemand is nog in hegtenis geneem nie.